פרסומת של תנובה שעוררה סערה ברשת הוסרה בשעות האחרונות לאחר שהורים רבים הביעו את מחאתם. תנובה: "מדובר בפרסומת הומוריסטית"
חברת תנובה העלתה אמש (שלישי) פרסומת חדשה למוצר חדש של 'יופלה' ועוררה סערה ברשת. בסרטון מוצג המעדן החלבי כמועדף על פני אכילת פירות וירקות. הורים רבים הביעו מחאה ברשת נגד הסרטון וקראו לחברה להסיר אותה בטענה שהיא גורמת נזק לילדים הנחשפים אליה. בשעות האחרונות נכנעה תנובה ללחץ והודיעה כי הסירה את הפרסומת.
אחת הגולשות, דיאטנית במקצועה, כתבה: "אני כותבת את הדברים מדם ליבי, כאמא ל- 3 בנות, כדיאטנית קלינית שעוסקת בחינוך לבריאות במערכת החינוך, וכמי שעוסקת יומם וליל בקידום בריאות הציבור, וברפואה מונעת. למסכים עלתה פרסומת המשווקת אותו במסווה של "מזון על" ועל הדרך רומסת את כל עקרונות התזונה הנכונה והבריאה". בהמשך היא מפרטת את מרכיבי המעדן ואומרת כי מדובר במאכל שאינו בריא.
אמא נוספת כתבה: "הבוקר קמתי מזועזעת, עוד לא מצליחה להתאושש מיום נוסף וארוך מאד אתמול במרפאה, שוב חופש ושוב עומס של משפחות וילדים בעודף משקל והשמנה, באמצע חג הסופגניות. חלקם עם בעיות בריאותיות נלוות כמו טרום סכרת, לחץ דם גבוה ורמות שומנים לא תקינה בדמם".
לדבריה: "בעודי משפשפת את העיניים טוב טוב, נתקלתי בפרסומת הלא חיננית בכלל של יופלה, בה נראה ילד חמוד, משמיץ את חבריו לכיתה, אחת כי היא הביאה שקדים – והיא הרי לא סנאי, השני השפריץ תפוז והסריח (באמת!) את חברו והשלישי השמן, שאמא שלו "דחפה" לו ירקות ובא לו לבכות. כל אחד מהם "נתקע" עם משהו – הם בבאסה רק הוא "בקליל"".
"כל זה כדי לשכנע את הילדים שאוכל אמיתי, כזה שגדל באדמה ועל העצים, שהוא צבעוני ומזמין, כיפי ומרענן, נותן תחושה נעימה בבטן ובלב הוא הדבר האחרון שהם צריכים. לעומת זאת, מזון מתועש, מרשרש בתוך טיובה חיננית עם ספיידרמן מצוייר הוא כנראה פסגת השאיפות".
כאמור, בסופו של יום, החליטו בחברה להסיר את הסרטון: "בעקבות פניות על פרסומת יופלה שפורסמה אתמול, החלטנו לשנות את הסרטון. חשוב לנו להדגיש שמדובר בפרסומת הומוריסטית שלא נועדה לפגוע כי אם להציע ולהדגיש את הגיוון שילדים מצפים לו בארוחת עשר. אנחנו דוגלים בתזונה בריאה, מאוזנת ומגוונת וצר לנו אם המסר הובן אחרת".
הרבנית פיוטרקובסקי: "לא רצו מתנחלות על הבמה"
חרם ענק נגד המוזיקאי: "אחד האנטישמים הגדולים"